Sähköisen rikosilmoituksen siirtyminen poliisin järjestelmään ja käsittelyyn saattaa kestää useita viikkoja.

Turun Sanomat uutisoi eilen keskiviikkona maanantaina tapahtuneesta välikohtauksesta, jossa mies kävi käsiksi skootterityttöön Liedossa. Tytön äiti kertoi tehneensä asiasta saman päivän aikana sähköisen rikosilmoituksen. Poliisi ei voinut kommentoida tapausta, sillä asia ei vielä ollut heidän tiedossaan.

– Sähköisesti saapunut ilmoitus joudutaan kirjoittamaan uudelleen ja siirtämään poliisin omaan järjestelmään. Varsinais-Suomen alueelta tulee noin 30–50 ilmoitusta päivittäin. Rikosilmoitusten massa on valtava ja tällä hetkellä käsittelyssä on noin reilun viikon viive, Rikoskomisario Aki Lahtinen Lounais-Suomen poliisista kertoo.

Jatkuu mainoksen jälkeen Mainos päättyy

Lahtisen mukaan ilmoituksia ei käsitellä saapumisjärjestyksessä, vaan joukosta pyritään poimimaan kiireellisimmät tapaukset.

– Sähköinen rikosilmoitus ei ole tarkoitettu kiireellisille asioille. Kiireellisissä tapauksissa kannattaa saapua poliisilaitokselle tekemään ilmoitus. Ja jos poliisin apua tarvitaan välittömästi tulee soittaa yleiseen hätänumeroon 112.

Lahtisen mukaan suurin viive sähköisten ilmoitusten siirtymisessä on kesäisin.

– Kesäisin ilmoituksia tulee enemmän, ja loma-aikaan poliisilla on henkilövajausta. Poliisi joutuu jatkuvasti priorisoimaan työtehtäviään. Jos sähköisiä ilmoituksia hoidettaisiin reaaliajassa olisi se jostain muualta pois.

Poliisihallituksen ohjeen mukaan sähköiset ilmoitukset tulee käsitellä 1–3 viikossa.

Kiireettömien rikosten lisäksi sähköisen rikosilmoituksen avulla poliisille voi ilmoittaa myös kadonneesta tai anastetusta henkilökortista, passista ja ajokortista. Poliisi harkitsee aina annettujen tietojen perusteella kirjataanko asiassa rikosilmoitus vai muu ilmoitus. Tarkempia tietoja sähköisestä rikosilmoituksesta sekä rikosilmoituskaavake löytyy poliisin verkkosivuilta. Ilmoituksen tekeminen vaatii tunnistautumisen.

Liedon skootteritytön tapaus oli siirtynyt poliisin järjestelmään ja tutkittavaksi torstaiaamuna.